title: Kommissionens gennemførelsesforordning (EU) 2018/183 af 7. februar 2018 om ikke at godkende formaldehyd som et fodertilsætningsstof tilhørende de funktionelle grupper konserveringsmidler og hygiejneforbedrende midler (EØS-relevant tekst. )

text:
               8.2.2018

               DA

               Den Europæiske Unions Tidende

               L 34/6

         KOMMISSIONENS GENNEMFØRELSESFORORDNING (EU) 2018/183
   af 7. februar 2018
   om ikke at godkende formaldehyd som et fodertilsætningsstof tilhørende de funktionelle grupper konserveringsmidler og hygiejneforbedrende midler
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
   ud fra følgende betragtninger:

               (1)

               Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for at meddele eller ikke meddele sådan godkendelse. Forordningens artikel 10 indeholder bestemmelser om en ny vurdering af tilsætningsstoffer, der er godkendt i henhold til Rådets direktiv 70/524/EØF (2).

               (2)

               Formaldehyd blev ved Kommissionens direktiv 83/466/EØF (3) godkendt som et fodertilsætningsstof tilhørende gruppen konserveringsmidler til svin indtil seks måneder til anvendelse i skummetmælk, jf. direktiv 70/524/EØF. Tilsætningsstoffet blev derpå opført i registret over fodertilsætningsstoffer som et eksisterende produkt, jf. artikel 10, stk. 1, i forordning (EF) nr. 1831/2003.

               (3)

               Formaldehyd (EF-nr. 200-001-8, CAS-nr. 50-00-0) blev opført på den ved Kommissionens forordning (EF) nr. 1451/2007 (4) opstillede liste over aktivstoffer, der skal vurderes med henblik på eventuel optagelse i bilag I, I A eller I B til Europa-Parlamentets og Rådets direktiv 98/8/EF (5). Imidlertid omfatter Europa-Parlamentets og Rådets forordning (EU) nr. 528/2012 (6), der erstatter direktiv 98/8/EF, ikke produkter, der anvendes til konservering af foder via bekæmpelse af skadegørere, navnlig med henblik på at reducere kontaminering af foder med salmonella, da sådanne produkter falder inden for anvendelsesområdet for forordning (EF) nr. 1831/2003. I overensstemmelse med Kommissionens afgørelse 2013/204/EU (7) har det siden den 1. juli 2015 ikke været tilladt at markedsføre biocidholdige produkter, der indeholder formaldehyd, til konservering af foder. Datoen blev fastsat med det formål at give den nødvendige tid til overgangen fra reguleringsordningen for biocidholdige produkter til fodertilsætningsstofordningen i henhold til forordning (EF) nr. 1831/2003.

               (4)

               Der er i henhold til artikel 7 i forordning (EF) nr. 1831/2003 indgivet to ansøgninger om godkendelse af et præparat af formaldehyd som et fodertilsætningsstof til alle dyrearter med anmodning om, at tilsætningsstoffet klassificeres i tilsætningsstofkategorien »teknologiske tilsætningsstoffer« og i den funktionelle gruppe »konserveringsmidler«. Begge ansøgninger omfatter anvendelse i skummetmælk til svin på indtil seks måneder som et eksisterende produkt, jf. artikel 10, stk. 2, i forordning (EF) nr. 1831/2003. Ansøgningerne var vedlagt de oplysninger og dokumenter, der kræves i henhold til artikel 7, stk. 3, i forordning (EF) nr. 1831/2003.

               (5)

               Desuden er der i henhold til artikel 7 i forordning (EF) nr. 1831/2003 indgivet en ansøgning om godkendelse af et præparat af formaldehyd som fodertilsætningsstof til svin og fjerkræ med anmodning om, at tilsætningsstoffet klassificeres i tilsætningsstofkategorien »teknologiske tilsætningsstoffer« og i den funktionelle gruppe »hygiejneforbedrende midler«. Denne ansøgning var vedlagt de oplysninger og dokumenter, der kræves i henhold til artikel 7, stk. 3, i forordning (EF) nr. 1831/2003.

               (6)

               Den Europæiske Fødevaresikkerhedsautoritet (i det følgende benævnt »autoriteten«) konkluderede i sine to udtalelser af 28. januar 2014 (8) og i sin udtalelse af 1. juli 2014 (9), at præparatet af formaldehyd for så vidt angår målarterne ville være sikkert ved specifikke koncentrationsniveauer for slagtekyllinger, æglæggende høner, japansk vagtel og smågrise (fravænnede), men at det ikke var muligt at fastsætte et niveau, der ville være sikkert for alle dyrearter og -kategorier, herunder alt fjerkræ og alle svin. Desuden kunne der ikke udledes et koncentrationsniveau for formaldehyd, der ville være sikkert for målarterne ved reproduktion, ud fra de tilgængelige undersøgelser. Autoriteten konkluderede også, at præparatet af formaldehyd havde potentiale til at være effektivt som konserveringsmiddel og — som hygiejneforbedrende middel — til at reducere mikrobiel vækst i foder kontamineret med salmonella. I sine tre udtalelser konkluderede autoriteten endvidere, at formaldehyd gav anledning til sikkerhedsmæssige betænkeligheder med hensyn til brugernes sikkerhed. Formaldehyd er et toksisk, stærkt irriterende stof, et kraftigt hudsensibiliserende og respiratorisk sensibiliserende stof (kan blandt andet forårsage erhvervsbetinget astma) og forårsager øjenskader. I sine udtalelser nævnte autoriteten, at lavere lokale koncentrationer af formaldehyd — mens lokal irritation i høj grad forventes at fremme carcinogenicitet — vides at producere DNA-addukter, og at eksponering for ikke-irriterende koncentrationer af forsigtighedshensyn derfor ikke bør betragtes som fuldkommen risikofri. Autoriteten konkluderede, at det herudover heller ikke kan udelukkes, at der er en årsagssammenhæng mellem eksponering for formaldehyd og leukæmi. Autoriteten konkluderede, at der med hensyn til den anvendelse af præparatet af formaldehyd, som der er ansøgt om, ikke kan fastsættes et sikkert niveau for eksponering af hud, øjne og åndedrætsorganer for formaldehyd. Autoriteten anbefalede derfor, at der træffes foranstaltninger for at sikre, at personer, der håndterer produktet, ikke får udsat åndedrætsorganer, hud eller øjne for nogen form for støv, aerosol eller damp, der måtte opstå ved anvendelse af produktet. Autoriteten anbefalede desuden, at der tages hensyn til, hvorvidt de strenge beskyttelsesforanstaltninger, når de er indført, faktisk beskytter brugerne effektivt. Autoriteten verificerede også den rapport om metoden til analyse af fodertilsætningsstoffet i foder, der blev forelagt af det ved forordning (EF) nr. 1831/2003 oprettede referencelaboratorium.

               (7)

               Formaldehyd er klassificeret som kræftfremkaldende (kategori 1B) ved indånding og som kimcellemutagent (kategori 2), jf. Europa-Parlamentets og Rådets forordning (EF) nr. 1272/2008 (10).

               (8)

               Grænseværdier for erhvervsmæssig eksponering for formaldehyd er under udarbejdelse inden for rammerne af EU-lovgivningen om sundhed og sikkerhed på arbejdspladsen. Det Videnskabelige Udvalg vedrørende Grænseværdier for Erhvervsmæssig Eksponering, der blev nedsat ved Kommissionens afgørelse 2014/113/EU (11), udtalte sig i sin anbefaling af 30. juni 2016 (12) vedrørende en grænseværdi for formaldehyd på grundlag af en virkemådevurdering, og en sådan grænseværdi blev derefter drøftet i Det Rådgivende Udvalg for Sikkerhed og Sundhed på Arbejdspladsen (13), der er et trepartorgan, i overensstemmelse med procedurerne for fastsættelse af grænseværdier for erhvervsmæssig eksponering.

               (9)

               I overensstemmelse med artikel 9 i forordning (EF) nr. 1831/2003 skal der ved godkendelse af et tilsætningsstof tages hensyn til kravene i artikel 5, stk. 2 og 3, i samme forordning samt fællesskabslovgivningen og andre legitime forhold af relevans for den pågældende sag. Risikostyringsbeslutningen vedrørende godkendelse af formaldehyd som fodertilsætningsstof bør derfor baseres på alle tilgængelige oplysninger vedrørende risici, navnlig de risici, som håndteringen af formaldehyd indebærer for brugerne, navnlig arbejdstagere, på den ene side og de risici for dyr eller forbrugere af de pågældende animalske produkter, der vil kunne opstå ved ikke at anvende formaldehyd som fodertilsætningsstof, på den anden side.

               (10)

               I overensstemmelse med EU-lovgivningen om sundhed og sikkerhed på arbejdspladsen, og navnlig artikel 4 i Europa-Parlamentets og Rådets direktiv 2004/37/EF (14), skal arbejdsgiveren begrænse anvendelsen af et kræftfremkaldende stof eller mutagen på arbejdsstedet, navnlig ved, for så vidt det er teknisk muligt, at erstatte det med et stof, en blanding eller en proces, som under anvendelsesbetingelserne herfor ikke er farligt eller er mindre farligt for arbejdstagernes sundhed eller sikkerhed.

               (11)

               På grund af de alvorlige risici, som håndteringen af formaldehyd indebærer for brugerne, kan en sådan tilgang baseret på erstatning også anvendes i forbindelse med dette tilsætningsstof under hensyntagen til målsætningen om at sikre et højt niveau af beskyttelse af menneskers sundhed og brugernes interesser i henhold til forordning (EF) nr. 1831/2003 og til forsigtighedsprincippet i Europa-Parlamentets og Rådets forordning (EF) nr. 178/2002 (15).

               (12)

               Med hensyn til mulige alternative produkter til formaldehyd som tilsætningsstof tilhørende den funktionelle gruppe konserveringsmidler er en række tilsætningsstoffer for øjeblikket godkendt i Unionen i samme funktionelle gruppe.

               (13)

               Med hensyn til mulige alternative produkter til formaldehyd som tilsætningsstof tilhørende den funktionelle gruppe hygiejneforbedrende midler (16) gennemføres der for øjeblikket forskning med henblik på at udvikle tilsætningsstoffer, der er både sikre og effektive med hensyn til at reducere mikrobiologisk kontaminering i foder. Der er allerede godkendt et tilsætningsstof i den pågældende funktionelle gruppe (17), og selv om dette tilsætningsstof har en anderledes virkningsmekanisme, betragtes det derfor som et alternativ med hensyn til at reducere antallet af bakterielle patogener, herunder Salmonella spp., i foder, uden at det giver anledning til samme betænkeligheder med hensyn til brugernes sikkerhed som anvendelsen af formaldehyd. Der er indgivet adskillige ansøgninger om godkendelse af andre tilsætningsstoffer i den pågældende funktionelle gruppe, og disse er under behandling i overensstemmelse med forordning (EF) nr. 1831/2003. Desuden kan andre godkendte fødevaretilsætningsstoffer, som zootekniske tilsætningsstoffer, forbedre kvaliteten af animalske produkter via reduktion af kontaminering med enteropatogener som for eksempel Salmonella spp.

               (14)

               Sammen med muligheden for at anvende andre produkter som alternativ til formaldehyd til de påtænkte formål i foder bidrager gennemførelsen af hygiejnekravene samt god praksis i foderstofkæden, jf. Europa-Parlamentets og Rådets forordning (EF) nr. 183/2005 (18), til sikkerheden og kvaliteten af foder via en forebyggende indsats. Der er i den henseende navnlig fastsat specifikke hygiejneforanstaltninger med henblik på bekæmpelse, forebyggelse og behandling af foder kontamineret med salmonella.

               (15)

               Det følger af ovenstående, at fordelene ved formaldehyd — i betragtning af formaldehyds skadelige virkninger for brugere, der håndterer stoffet, sammenholdt med anvendelsen af forsigtighedsprincippet i beskyttelsen af arbejdstagernes sundhed og med den omstændighed, at en række produkter og foranstaltninger, der ikke giver anledning til samme betænkeligheder med hensyn til menneskers sundhed, er tilgængelige som alternativer til de påtænkte anvendelser af formaldehyd i foder — ikke opvejer sundhedsrisiciene. Derfor er betingelserne for godkendelse, jf. artikel 5 i forordning (EF) nr. 1831/2003, ikke opfyldt, og formaldehyd bør derfor ikke godkendes som et fodertilsætningsstof til anvendelse som konserveringsmiddel og hygiejneforbedrende middel.

               (16)

               Da yderligere anvendelse af formaldehyd kan udgøre en risiko for menneskers sundhed, bør fodertilsætningsstoffet tilhørende den funktionelle gruppe »konserveringsmidler« til anvendelse i skummetmælk til svin på indtil seks måneder samt forblandinger, der indeholder det, trækkes tilbage fra markedet snarest muligt. Dog bør der indrømmes en begrænset periode for tilbagetrækningen fra markedet af de eksisterende lagre af de pågældende produkter, således at aktørerne kan opfylde tilbagetrækningsforpligtelsen på tilfredsstillende vis. Der bør derfor også indrømmes en begrænset periode for tilbagetrækningen fra markedet af skummetmælk, der indeholder tilsætningsstoffet eller forblandingerne, samt foderblandinger, der indeholder sådan skummetmælk, for at tage hensyn til anvendelsen af disse produkter i foderstofkæden.

               (17)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Afvisning af godkendelse
   Formaldehyd som et fodertilsætningsstof tilhørende tilsætningsstofkategorien »teknologiske tilsætningsstoffer« og de funktionelle grupper »konserveringsmidler« og »hygiejneforbedrende midler« godkendes ikke.
   Artikel 2
   Tilbagetrækning fra markedet
   1.   Eksisterende lagre af formaldehyd som et tilsætningsstof tilhørende tilsætningsstofkategorien »teknologiske tilsætningsstoffer« og den funktionelle gruppe »konserveringsmidler« til anvendelse i skummetmælk til svin indtil seks måneder samt forblandinger, der indeholder dette tilsætningsstof, trækkes tilbage fra markedet snarest muligt og senest den 28. maj 2018.
   2.   Skummetmælk, der indeholder tilsætningsstoffet, eller skummetmælk, der indeholder de i stk. 1 omhandlede forblandinger, samt foderblandinger, der indeholder sådan skummetmælk, der er fremstillet før den 28. maj 2018 trækkes tilbage fra markedet snarest muligt og senest den 28. august 2018.
   Artikel 3
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. februar 2018.

            På Kommissionens vegne

         Jean-Claude JUNCKER

            Formand

      (1)  EUT L 268 af 18.10.2003, s. 29.

      (2)  Rådets direktiv 70/524/EØF af 23. november 1970 om tilsætningsstoffer til foderstoffer (EFT L 270 af 14.12.1970, s. 1).

      (3)  Kommissionens treogfyrretyvende direktiv 83/466/EØF af 28. juli 1983 om ændring af bilagene til Rådets direktiv 70/524/EØF om tilsætningsstoffer til foderstoffer (EFT L 255 af 15.9.1983, s. 28). Kommissionens treogfyrretyvende direktiv 85/429/EØF af 8. juli 1985 om ændring af bilagene til Rådets direktiv 70/524/EØF om tilsætningsstoffer til foderstoffer (EFT L 245 af 12.9.1985, s. 1).

      (4)  Kommissionens forordning (EF) nr. 1451/2007 af 4. december 2007 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter (EUT L 325 af 11.12.2007, s. 3).

      (5)  Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123 af 24.4.1998, s. 1).

      (6)  Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).

      (7)  Kommissionens afgørelse 2013/204/EU af 25. april 2013 om, at bifenthrin til produkttype 20 ikke optages i bilag I, I A eller I B til Europa-Parlamentets og Rådets direktiv 98/8/EF om markedsføring af biocidholdige produkter (EUT L 117 af 27.4.2013, s. 18).

      (8)  EFSA Journal 2014;12(2):3561 og EFSA Journal 2014;12(2)3562.

      (9)  EFSA Journal 2014;12(7):3790.

      (10)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

      (11)  Kommissionens afgørelse 2014/113/EU af 3. marts 2014 om oprettelse af et videnskabeligt udvalg vedrørende grænseværdier for erhvervsmæssig eksponering for kemiske agenser og om ophævelse af afgørelse 95/320/EF (EUT L 62 af 4.3.2014, s. 18).

      (12)  SCOEL/REC/125. Foreligger online på følgende adresse: https://publications.europa.eu/da/publication-detail/-/publication/7a7ae0c9-c03d-11e6-a6db-01aa75ed71a1.

      (13)  Det Rådgivende Udvalg for Sikkerhed og Sundhed på Arbejdspladsen blev nedsat ved Rådets afgørelse 2003/C 218/01 af 22. juli 2003 om nedsættelse af et rådgivende udvalg for sikkerhed og sundhed på arbejdspladsen (EUT C 218 af 13.9.2003, s. 1).

      (14)  Europa-Parlamentets og Rådets direktiv 2004/37/EF af 29. april 2004 om beskyttelse af arbejdstagerne mod risici for under arbejdet at være udsat for kræftfremkaldende stoffer eller mutagener (sjette særdirektiv i henhold til artikel 16, stk. 1, i Rådets direktiv 89/391/EØF) (EUT L 158 af 30.4.2004, s. 50).

      (15)  Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

      (16)  Denne funktionelle gruppe er fastsat ved Kommissionens forordning (EU) 2015/2294 af 9. december 2015 om ændring af Europa-Parlamentets og Rådets forordning (EF) nr. 1831/2003 for så vidt angår indførelse af en ny funktionel gruppe af fodertilsætningsstoffer (EUT L 324 af 10.12.2015, s. 3) og er et resultat af teknologisk og videnskabelig udvikling,

      (17)  Kommissionens gennemførelsesforordning (EU) 2017/940 af 1. juni 2017 om godkendelse af myresyre som tilsætningsstof til foder til alle dyrearter (EUT L 142 af 2.6.2017, s. 40).

      (18)  Europa-Parlamentets og Rådets forordning (EF) nr. 183/2005 af 12. januar 2005 om krav til foderstofhygiejne (EUT L 35 af 8.2.2005, s. 1).


title: Kommissionens gennemførelsesforordning (EU) 2018/185 af 7. februar 2018 om ændring af gennemførelsesforordning (EU) nr. 540/2011 for så vidt angår betingelserne for godkendelse af aktivstoffet penflufen (EØS-relevant tekst. )

text:
                  8.2.2018

                  DA

                  Den Europæiske Unions Tidende

                  L 34/13

            KOMMISSIONENS GENNEMFØRELSESFORORDNING (EU) 2018/185
      af 7. februar 2018
      om ændring af gennemførelsesforordning (EU) nr. 540/2011 for så vidt angår betingelserne for godkendelse af aktivstoffet penflufen
      (EØS-relevant tekst)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 13, stk. 2, litra c) og
      ud fra følgende betragtninger:

                  (1)

                  Ved Kommissionens gennemførelsesforordning (EU) nr. 1031/2013 (2) blev aktivstoffet penflufen godkendt og opført i del B i bilaget til Kommissionens gennemførelsesforordning (EU) nr. 540/2011 (3). Godkendelsen var begrænset til anvendelser til behandling af læggekartoffelknolde inden eller under plantning med højst én plantning af knolde behandlet med penflufen hvert tredje år på samme mark.

                  (2)

                  I overensstemmelse med artikel 7, stk. 1, i forordning (EF) nr. 1107/2009 indsendte producenten af aktivstoffet, Bayer CropScience AG, den 13. maj 2014 en ansøgning til den udpegede rapporterende medlemsstat, Det Forenede Kongerige, med anmodning om en ændring i betingelserne for godkendelsen af penflufen, således at det kan tillades anvendt på andre frø. I dossieret var der beskrevet anvendelser på byg og hvede. I overensstemmelse med artikel 9, stk. 3, i nævnte forordning underrettede Det Forenede Kongerige den 16. juni 2014 ansøgeren, de øvrige medlemsstater, Den Europæiske Fødevaresikkerhedsautoritet (i det følgende benævnt »autoriteten«) og Kommissionen om, at ansøgningen kunne antages.

                  (3)

                  Den udpegede rapporterende medlemsstat vurderede den nye anvendelse af aktivstoffet penflufen i forbindelse med potentielle virkninger for menneskers og dyrs sundhed og for miljøet i overensstemmelse med bestemmelserne i artikel 4 i forordning (EF) nr. 1107/2009 og fremsendte den 5. august 2015 et udkast til vurderingsrapport til Kommissionen og autoriteten. I overensstemmelse med artikel 12, stk. 3, i nævnte forordning blev ansøgeren anmodet om at fremlægge supplerende oplysninger. Det Forenede Kongerige evaluerede de supplerende oplysninger og fremsendte et opdateret udkast til vurderingsrapport til Kommissionen og til autoriteten den 8. juli 2016.

                  (4)

                  Den 3. november 2016 meddelte autoriteten Kommissionen sin konklusion (4) om, hvorvidt de nye anvendelser af aktivstoffet penflufen kan forventes at opfylde godkendelseskriterierne i artikel 4 i forordning (EF) nr. 1107/2009. Kommissionen forelagde udkastet til tillæg til den reviderede vurderingsrapport for penflufen samt et udkast til forordning for Den Stående Komité for Planter, Dyr, Fødevarer og Foder den 23. januar 2017.

                  (5)

                  Ansøgeren blev opfordret til at fremsætte bemærkninger til tillægget til den reviderede vurderingsrapport.

                  (6)

                  Det er med hensyn til et eller flere repræsentative anvendelsesformål for mindst ét plantebeskyttelsesmiddel, der indeholder aktivstoffet, fastslået, at godkendelseskriterierne i artikel 4 i forordning (EF) nr. 1107/2009 er opfyldt, når det pågældende plantebeskyttelsesmiddel anvendes til behandling af frø eller andet formeringsmateriale, der sås eller plantes. Begrænsningen af anvendelsen af penflufen til læggekartoffelknolde bør derfor ophæves, og det bør være tilladt også at anvende aktivstoffet på andre frø eller andet formeringsmateriale.

                  (7)

                  I overensstemmelse med artikel 13, stk. 2, i forordning (EF) nr. 1107/2009 sammenholdt med samme forordnings artikel 6 og på grundlag af den foreliggende videnskabelige og tekniske viden er det imidlertid nødvendigt og hensigtsmæssigt at ændre betingelserne for godkendelse, samtidig med at visse betingelser og begrænsninger fastholdes, og at kræve, at ansøgeren fremlægger de bekræftende oplysninger, der blev fremlagt med henblik på den første godkendelse.

                  (8)

                  Der blev ved gennemførelsesforordning (EU) nr. 1031/2013 stillet krav om, at ansøgeren inden for to år efter forordningens ikrafttræden fremlagde bekræftende oplysninger vedrørende risikoen på langt sigt for fugle. Da ansøgeren fremlagde disse oplysninger som en del af det dossier, hvori der blev anmodet om ændringen af betingelserne for godkendelse af aktivstoffet penflufen, anses kravet for at være opfyldt. Medlemsstaterne bør udnytte de nye oplysninger og — hvor det er relevant — kontrollere de nationale tilladelser for produkter, der indeholder penflufen.

                  (9)

                  Der blev ved gennemførelsesforordning (EU) nr. 1031/2013 også stillet krav om, at oplysninger vedrørende specifikationerne for det tekniske materiale som kommercielt fremstillet meddeles Kommissionen. Da disse oplysninger blev evalueret af Det Forenede Kongerige som led i proceduren for at ændre betingelserne for godkendelse af aktivstoffet penflufen, anses kravet for at være opfyldt.

                  (10)

                  Bilaget til gennemførelsesforordning (EU) nr. 540/2011 bør derfor ændres.

                  (11)

                  Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

            VEDTAGET DENNE FORORDNING:
      Artikel 1
      Ændring af gennemførelsesforordning (EU) nr. 540/2011
      Bilaget til gennemførelsesforordning (EU) nr. 540/2011 ændres i overensstemmelse med bilaget til nærværende forordning.
      Artikel 2
      Ikrafttræden
      Denne forordning træder i kraft på tyvendedagen efter offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 7. februar 2018.

               På Kommissionens vegne

            Jean-Claude JUNCKER

               Formand

         (1)  EUT L 309 af 24.11.2009, s. 1.

         (2)  Kommissionens gennemførelsesforordning (EU) nr. 1031/2013 af 24. oktober 2013 om godkendelse af aktivstoffet penflufen, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EUT L 283 af 25.10.2013, s. 17).

         (3)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

         (4)  EFSA Journal 2016;14(11):4604. Foreligger online: www.efsa.europa.eu

         BILAG
         Kolonnen »Særlige bestemmelser« i række 55, penflufen, i del B i bilaget til gennemførelsesforordning (EU) nr. 540/2011 affattes således:

            »DEL A
            Må kun tillades anvendt til behandling af frø eller andet formeringsmateriale inden eller under plantning med højst én anvendelse hvert tredje år på samme mark.
            DEL B
            Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om penflufen, særlig tillæg I og II, som færdigbehandlet i Den Stående Komité for Fødevarekæden og Dyresundhed den 15. marts 2013, samt tillægget til den reviderede vurderingsrapport om penflufen, særlig tillæg I og II, som færdigbehandlet i Den Stående Komité for Fødevarekæden og Dyresundhed den 13. december 2017.
            Ved denne samlede vurdering skal medlemsstaterne være særligt opmærksomme på:

                        a)

                        at beskytte brugerne

                        b)

                        risikoen på langt sigt for fugle

                        c)

                        beskyttelse af grundvandet, når stoffet anvendes i områder med sårbare jordbunds- og/eller klimaforhold

                        d)

                        restkoncentrationer i overfladevand, der bortledes til drikkevandsformål, i eller fra områder, hvor der anvendes produkter indeholdende penflufen.

                  Anvendelsesbetingelserne skal omfatte risikobegrænsende foranstaltninger, hvor det er relevant.
            Ansøgeren skal fremlægge bekræftende oplysninger om relevansen af metabolitten M01 (penflufen-3-hydroxy-butyl) for grundvandet, under forudsætning af at penflufen bliver klassificeret som »kræftfremkaldende i kategori 2« i overensstemmelse med Europa-Parlamentets og Rådets forordning (EF) nr. 1272/2008 (*1). Ansøgeren skal forelægge Kommissionen, medlemsstaterne og autoriteten disse oplysninger senest seks måneder efter meddelelsen af en klassificeringsafgørelse om det pågældende stof.


title: Kommissionens gennemførelsesforordning (EU) 2018/200 af 9. februar 2018 om ændring af Rådets forordning (EU) 2016/44 om restriktive foranstaltninger på baggrund af situationen i Libyen

text:
               10.2.2018

               DA

               Den Europæiske Unions Tidende

               L 38/11

         KOMMISSIONENS GENNEMFØRELSESFORORDNING (EU) 2018/200
   af 9. februar 2018
   om ændring af Rådets forordning (EU) 2016/44 om restriktive foranstaltninger på baggrund af situationen i Libyen
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse (FUSP) 2015/1333 af 31. juli 2015 om restriktive foranstaltninger på baggrund af situationen i Libyen og om ophævelse af afgørelse 2011/137/FUSP (1),
   under henvisning til Rådets forordning (EU) 2016/44 af 18. januar 2016 om restriktive foranstaltninger på baggrund af situationen i Libyen og om ophævelse af forordning (EU) nr. 204/2011 (2), særlig artikel 20, litra b), og
   ud fra følgende betragtninger:

               (1)

               Bilag V til forordning (EU) 2016/44 indeholder en liste over skibe, der er udpeget af FN's sanktionskomité i henhold til punkt 11 i FN's Sikkerhedsråds resolution (UNSCR) 2146 (2014). Disse skibe er underlagt en række forbud i henhold til forordning (EU) 2016/44, herunder forbud mod at laste, transportere eller losse råolie fra Libyen og anløbe havne på Unionens område.

               (2)

               Den 2. februar 2018 ændrede De Forenede Nationers Sikkerhedsråds komité opførelsen af CAPRICORN på listen over skibe, der er omfattet af restriktive foranstaltninger. Bilag V til forordning (EU) 2016/44 bør derfor ændres.

               (3)

               For at sikre, at foranstaltningerne i denne forordning er effektive, bør denne forordning træde i kraft øjeblikkeligt —

         VEDTAGET DENNE FORORDNING:
   Artikel 1
   Bilag V til forordning (EU) 2016/44 ændres som anført i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. februar 2018.

            På Kommissionens vegne

            For formanden

            Chef for Tjenesten for Udenrigspolitiske Instrumenter

      (1)  EUT L 206 af 1.8.2015, s. 34.

      (2)  EUT L 12 af 19.1.2016, s. 1.

      BILAG
      I bilag V til forordning (EU) 2016/44 foretages følgende ændringer:
      Punktet:

                     »1.

                     Navn: CAPRICORN
                     Opført på listen i henhold til punkt 10, litra a) og b), i resolution 2146 (2014), som udvidet og ændret ved punkt 2 i resolution 2362 (2017) (forbud mod at laste, transportere eller losse; forbud mod at anløbe havne). Den 18. januar 2018 forlængede Komitéen opførelsen på listen i henhold til punkt 11 i resolution 2146, og denne opførelse er gyldig indtil den 17. april 2018, medmindre komitéen bringer den til ophør tidligere i henhold til punkt 12 i resolution 2146. Flagstat: ukendt.

                        Supplerende oplysninger

                     Opført på listen den 21. juli 2017. Den Internationale Søfartsorganisation (IMO): 8900878. Skibet befandt sig den 21. september 2017 i internationalt farvand ud for De Forenede Arabiske Emirater.«

      affattes således:

                     »1.

                     Navn: NADINE
                     Opført på listen i henhold til punkt 10, litra a) og b), i resolution 2146 (2014), som udvidet og ændret ved punkt 2 i resolution 2362 (2017) (forbud mod at laste, transportere eller losse; forbud mod at anløbe havne). Den 18. januar 2018 forlængede Komitéen opførelsen på listen i henhold til punkt 11 i resolution 2146, og denne opførelse er gyldig indtil den 17. april 2018, medmindre komitéen bringer den til ophør tidligere i henhold til punkt 12 i resolution 2146. Flagstat: Palau.

                        Supplerende oplysninger

                     Opført på listen den 21. juli 2017. Den Internationale Søfartsorganisation (IMO): 8900878. Skibet befandt sig den 19. januar 2018 nær kysten ved Muscat, Oman, uden for dets territorialfarvand.«


title: Rådets gennemførelsesforordning (EU) 2018/197 af 9. februar 2018 om gennemførelse af artikel 9 i forordning (EF) nr. 1183/2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo

text:
               10.2.2018

               DA

               Den Europæiske Unions Tidende

               L 38/2

         RÅDETS GENNEMFØRELSESFORORDNING (EU) 2018/197
   af 9. februar 2018
   om gennemførelse af artikel 9 i forordning (EF) nr. 1183/2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1183/2005 af 18. juli 2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo (1), særlig artikel 9,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Rådet vedtog den 18. juli 2005 forordning (EF) nr. 1183/2005.

               (2)

               De Forenede Nationers Sikkerhedsråds komité, der er nedsat i henhold til De Forenede Nationers Sikkerhedsråds resolution 1533 (2004), tilføjede fire personer til listen over personer og enheder, der er omfattet af restriktive foranstaltninger, den 1. februar 2018. Disse personer bør derfor føjes til bilag I til forordning (EF) nr. 1183/2005. Da to af disse personer allerede var udpeget under bilag Ia til nævnte forordning, bør de fjernes fra bilag Ia til nævnte forordning for nu at være udpeget under bilag I til nævnte forordning.

               (3)

               Bilag I og Ia til forordning (EF) nr. 1183/2005 bør derfor ændres i overensstemmelse hermed —

         VEDTAGET DENNE FORORDNING:
   Artikel 1
   Bilag I til forordning (EF) nr. 1183/2005 ændres som anført i bilag I til nærværende forordning.
   Artikel 2
   Bilag Ia til forordning (EF) nr. 1183/2005 ændres som anført i bilag II til nærværende forordning.
   Artikel 3
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. februar 2018.

            På Rådets vegne

         E. ZAHARIEVA

            Formand

      (1)  EUT L 193 af 23.7.2005, s. 1.

      BILAG I
      De nedenfor anførte personer tilføjes til listen i bilag I, del a), til forordning (EF) nr. 1183/2005:

                     »32.

                     Muhindo Akili Mundos (alias: a) Charles Muhindo Akili Mundos; b) Akili Muhindo; c) Muhindo Mundos)

               Stilling: a) general i de congolesiske væbnede styrker (FARDC), øverstkommanderende i den 31. brigade; b) brigadegeneral i FARDC
         Fødselsdato: 10. november 1972
         Fødested: Den Demokratiske Republik Congo
         Nationalitet: Den Demokratiske Republik Congo
         Dato for FN's opførelse på listen: 1. februar 2018
         Andre oplysninger: Muhindo Akili Mundos er general i FARDC, øverstkommanderende i den 31. brigade. Han blev udnævnt til øverstkommanderende for FARDC's operationelle sektor i områderne Beni og Lubero, herunder operation Sukola I mod Alliancen af Demokratiske kræfter (ADF) i september 2014. Han blev i denne stilling indtil juni 2015. Han er også en trussel mod fred, stabilitet og sikkerhed i Den Demokratiske Republik Congo i henhold til UNSCR 2293 (2016), punkt 7, litra e).
         Yderligere oplysninger fra det beskrivende resumé af grundene til opførelse på listen fra sanktionskomitéen:
         Begrundelse for opførelse på listen:
         Muhindo Akili Mundos blev opført på listen den 1. februar 2018 i henhold til kriterierne i punkt 7, litra e), i resolution 2293 (2016) som bekræftet på ny i resolution 2360 (2017).
         Yderligere oplysninger:
         Muhindo Akili Mundos var den øverstbefalende i den congolesiske hær, som havde ansvar for militære operationer mod ADF under operation »Sukola I« fra august 2014 til juni 2015. FARDC-enheden under Mundos' ledelse undlod at gribe ind for at forhindre brud på menneskerettighederne, som blev begået af ADF, herunder angreb på civile. Mundos rekrutterede og udstyrede tidligere krigere fra lokale væbnede grupper til at deltage i henrettelser uden rettergang og massakrer, som blev udført af ADF.
         Mens Mundos var øverstbefalende for FARDC's operation Sukola I, ledede og støttede han også en fraktion af en undergruppe til ADF, som er kendt som ADF-Mwalika. Under Mundos' kommando begik ADF-Mwalika også angreb mod civile. FARDC-krigere under Mundos' befaling ydede yderligere støtte til ADF-Mwalika under disse operationer.

                     33.

                     Guidon Shimiray Mwissa

               Fødselsdato: 13. marts 1980
         Fødested: Kigoma, Walikale, Den Demokratiske Republik Congo
         Dato for FN's opførelse på listen: 1. februar 2018
         Andre oplysninger: Afsluttede sekundærtrinnet inden for humanistiske videnskaber i Mpofi; sluttede sig som 16-årig til den væbnede gruppe under ledelse af She Kasikila; blev medlem af FARDC med Kasikila og blev hans bataljon S3; blev såret i 2007 og sluttede sig derefter til Mai Mai Simba under den daværende øverstbefalende »Mando«; deltog i dannelsen af NDC i 2008 og blev næstkommanderende med ansvar for Aigle Lemabé-brigaden. Han er også en trussel mod fred, stabilitet og sikkerhed i Den Demokratiske Republik Congo i henhold til UNSCR 2293 (2016), punkt 7, litra g).
         Yderligere oplysninger fra det beskrivende resumé af grundene til opførelse på listen fra sanktionskomitéen:
         Begrundelse for opførelse på listen:
         Guidon Shimiray Mwissa blev opført på listen den 1. februar 2018 i henhold til kriterierne i punkt 7, litra g), i resolution 2293 (2016) som bekræftet på ny i resolution 2360 (2017).
         Yderligere oplysninger:
         »General« Guidon Shimiray Mwissa brød ud af Ndumaforsvaret af Congo (NDC) og oprettede sin egen gruppe, NDC-R, i 2014.
         NDC-R, som ledes af Guidon Shimiray Mwissa, anvender børnesoldater og sendte dem i væbnede konflikter. NDC-R er også under anklage for brud på menneskerettighederne i de østlige provinser og for at pålægge ulovlige skatter i områder med guldminedrift og anvende indtægterne til at købe våben i strid med våbenembargoen mod Den Demokratiske Republik Congo.

                     34.

                     Lucien Nzambamwita (alias: André Kalume)

               Fødselsdato: 1966
         Fødested: Enheden Nyagitabire, Ruvunesektoren, Kinyamikommunen, Byumbapræfekturet, Rwanda
         Nationalitet: Rwanda
         Dato for FN's opførelse på listen: 1. februar 2018
         Andre oplysninger: Han er en trussel mod fred, stabilitet og sikkerhed i Den Demokratiske Republik Congo i henhold til UNSCR 2293 (2016), punkt 7, litra j).
         Yderligere oplysninger fra det beskrivende resumé af grundene til opførelse på listen fra sanktionskomitéen:
         Begrundelse for opførelse på listen:
         Lucien Nzambamwita blev opført på listen den 1. februar 2018 i henhold til kriterierne i punkt 7, litra j), i resolution 2293 (2016) som bekræftet på ny i resolution 2360 (2017).
         Yderligere oplysninger:
         Lucien Nzambamwita (alias André Kalume) er militær leder af Force Démocratique de la Libération du Rwanda (FDLR), der opererer i Den Demokratiske Republik Congo, og som underminerer fred, sikkerhed og stabilitet i Den Demokratiske Republik Congo og er ansvarlig for brud på menneskerettighederne, herunder angreb mod og drab på civile. FDLR blev pålagt sanktioner af 1533-komitéen den 31. december 2012.

                     35.

                     Gédéon Kyungu Mutanga Wa Bafunkwa Kanonga

               Stilling: Oprørsleder i Katanga
         Fødselsdato: 1974
         Fødested: Manonoterritoriet, Katangaprovinsen (den nuværende Tanganyikaprovins)
         Dato for FN's opførelse på listen: 1. februar 2018
         Andre oplysninger: Gédéon Kyungu tilhører den etniske gruppe Balubakat. Efter at have afsluttet grundskolen i Likasi og sekundærtrinnet i Manono tog han en eksamen i pædagogik. I 1999 sluttede han sig til Maï Maï-bevægelsen og ledede fra 2003 en af de mest aktive grupper i Katangaprovinsen. I 2006 besøgte han FN's fredsbevarende styrker for at blive en del af afvæbnings-, demobiliserings- og reintegrationsprocessen. Han flygtede fra fængslet i 2011 og overgav sig i oktober 2016. Han er en trussel mod fred, stabilitet og sikkerhed i Den Demokratiske Republik Congo i henhold til UNSCR 2293 (2016), punkt 7, litra e).
         Yderligere oplysninger fra det beskrivende resumé af grundene til opførelse på listen fra sanktionskomitéen:
         Begrundelse for opførelse på listen:
         Gédéon Kyungu Mutanga Wa Bafunkwa Kanonga blev opført på listen den 1. februar 2018 i henhold til kriterierne i punkt 7, litra e), i resolution 2293 (2016) som bekræftet på ny i resolution 2360 (2017).
         Yderligere oplysninger:
         Idet han var leder af Bakata Katangamilitsen (alias Kata Katanga) mellem 2011 og 2014, var Gédéon Kyungu Mutanga involveret i alvorlige brud på menneskerettighederne, såsom drab og angreb på civile, navnlig i landdistrikter i Katangaprovinsen. Som øverstbefalende for den væbnede gruppe Bakata Katanga, som er skyldig i alvorlige brud på menneskerettighederne og krigsforbrydelser, herunder angreb på civile, i den sydøstlige del af Den Demokratiske Republik Congo, er Gédéon Kyungu Mutanga derfor en trussel mod fred, stabilitet og sikkerhed i Den Demokratiske Republik Congo.«

      BILAG II
      Oplysningerne om nedenstående personer udgår af bilag Ia, del a), til forordning (EF) nr. 1183/2005:

                     »9.

                     Gédéon Kyungu Mutanga;

                     13.

                     Muhindo Akili Mundos«.


title: Kommissionens gennemførelsesforordning (EU) 2018/198 af 7. februar 2018 om ophævelse af gennemførelsesforordning (EU) nr. 716/2012 om tarifering af visse varer i den kombinerede nomenklatur

text:
               10.2.2018

               DA

               Den Europæiske Unions Tidende

               L 38/7

         KOMMISSIONENS GENNEMFØRELSESFORORDNING (EU) 2018/198
   af 7. februar 2018
   om ophævelse af gennemførelsesforordning (EU) nr. 716/2012 om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af visse varer.

               (2)

               Ved gennemførelsesforordning (EU) nr. 716/2012 (3) tariferede Kommissionen to slags kolostrumpulver i kapsler under pos. 1901 i den kombinerede nomenklatur som »tilberedte næringsmidler fremstillet af produkter henhørende under pos. 0401 til 0404, også med indhold af kakao, såfremt dette udgør mindre end 5 vægtprocent beregnet på et fuldstændig fedtfrit grundlag, ikke andetsteds tariferet«. Tarifering af produkterne under pos. 2106 i den kombinerede nomenklatur var udelukket, idet Kommissionen var af den opfattelse, at ordlyden i pos. 1901 beskrev de pågældende produkter mere nøjagtigt end ordlyden i pos. 2106.

               (3)

               Ved gennemførelsesforordning (EU) 2017/1343 (4) indførte Kommissionen en ny supplerende bestemmelse 4 til kapitel 19 i den kombinerede nomenklatur for at sikre, at tariferingen af visse spiselige tilberedte næringsmidler er i overensstemmelse med EU-Domstolens retspraksis. I overensstemmelse med den nye supplerende bestemmelse 4 til kapitel 19 i den kombinerede nomenklatur skal de pågældende typer kolostrumpulver i kapsler, der er omhandlet i gennemførelsesforordning (EU) nr. 716/2012, tariferes under pos. 2106.

               (4)

               Gennemførelsesforordning (EU) nr. 716/2012 bør derfor ophæves for at undgå potentielt divergerende tarifering af kolostrumpulver i kapsler og for at sikre ensartet anvendelse af den kombinerede nomenklatur i Unionen.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   Gennemførelsesforordning (EU) nr. 716/2012 ophæves.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. februar 2018.

            På Kommissionens vegne

            For formanden

         Stephen QUEST

            Generaldirektør

            Generaldirektoratet for Beskatning og Toldunion

      (1)  EUT L 269 af 10.10.2013, s. 1.

      (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).

      (3)  Kommissionens gennemførelsesforordning (EU) nr. 716/2012 af 30. juli 2012 om tarifering af varer i den kombinerede nomenklatur (EUT L 210 af 7.8.2012, s. 6).

      (4)  Kommissionens gennemførelsesforordning (EU) 2017/1343 af 18. juli 2017 om ændring af bilag I til Rådets forordning (EØF) nr. 2658/87 om told- og statistiknomenklaturen og Den Fælles Toldtarif (EUT L 186 af 19.7.2017, s. 1).


title: Kommissionens gennemførelsesforordning (EU) 2018/507 af 26. marts 2018 om ændring af bilag I til Rådets forordning (EØF) nr. 2658/87 om told- og statistiknomenklaturen og Den Fælles Toldtarif

text:
               27.3.2018

               DA

               Den Europæiske Unions Tidende

               L 83/11

         KOMMISSIONENS GENNEMFØRELSESFORORDNING (EU) 2018/507
   af 26. marts 2018
   om ændring af bilag I til Rådets forordning (EØF) nr. 2658/87 om told- og statistiknomenklaturen og Den Fælles Toldtarif
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (1), særlig artikel 9, stk. 1, litra e), og
   ud fra følgende betragtninger:

               (1)

               Ved forordning (EØF) nr. 2658/87 blev der fastlagt en varenomenklatur (»den kombinerede nomenklatur«), der fremgår af bilag I til samme forordning.

               (2)

               Af hensyn til retssikkerheden er det nødvendigt at præcisere tariferingen af kapsler, tabletter, pastiller og piller fremstillet af produkter henhørende under kapitel 15.

               (3)

               I henhold til Domstolens dom i de forenede sager C-410/08-C412/08 (2) tariferes spiselige tilberedte næringsmidler, der er tiltænkt til anvendelse som kosttilskud hovedsageligt bestående af vegetabilsk eller animalsk olie tilsat en vis mængde vitaminer i form af afmålte doser (kapsler), under pos. 2106 (»Tilberedte fødevarer, ikke andetsteds tariferet«).

               (4)

               I dommen bemærkede Domstolen, at præsentationsformen i de pågældende varers tilfælde er et afgørende forhold, der viser, at de tjener som kosttilskud, idet dosen for kosttilskuddene, den måde, hvorpå de optages, og det sted, hvor de formodes at indsætte deres virkning, afgøres heraf. Dermed er kapslen en faktor, der sammen med dens indhold, bestemmer de omhandlede varers karakteristika og anvendelse. Det forhold, at de råmaterialer, som de spiselige tilberedninger består af, delvist er omfattet af pos. 1515 og 1517 i den kombinerede nomenklatur, er ikke til hinder for deres tarifering under pos. 2106. Pos. 1515 og 1517 i KN tillader ikke, at der tages hensyn til sådanne kendetegn ved varerne.

               (5)

               Der kan opstå tariferingsproblemer, når tarifering af spiselige tilberedninger fremstillet af produkter henhørende under kapitel 15, hvis sammensætning og formål er de samme, som de varer, der er omhandlet i Domstolens dom, indeholder en afmålt dosis i form af kapsler, tabletter, pastiller eller piller.

               (6)

               Det præciseres i de forklarende bemærkninger til det harmoniserede system vedrørende pos. 2106, at positionen omfatter tilberedninger, der ofte betegnes som »kosttilskud«, der er tilsat vitaminer og i visse tilfælde også små mængder jernforbindelser, og som er emballeret i pakninger, som tilkendegiver, at produkterne bevarer almindelig sundhed og velbefindende.

               (7)

               Kosttilskud, der er fremstillet af varer under kapitel 15 i form af afmålte doser såsom kapsler, tabletter, pastiller og piller, er ikke omfattet af nævnte kapitel, eftersom deres specifikke præsentationsform er udtryk for, at de tjener som kosttilskud. Kosttilskud er en meget specifik type af tilberedte næringsmidler, der kun nævnes i de forklarende bemærkninger til det harmoniserede system til pos. 2106, og som generelt foreligger i form af afmålte doser. Tilberedte næringsmidler, der er tiltænkt til anvendelse som kosttilskud i form af afmålte doser og fremstillet af varer henhørende under kapitel 15, kan derfor ikke opfylde betingelserne under nævnte kapitel og bør tariferes under pos. 2106.

               (8)

               Af hensyn til retssikkerheden bør bestemmelserne i den kombinerede nomenklatur afspejle ovennævnte retspraksis. Dette opfyldes delvist ved indførelsen af supplerende bestemmelse 5 i kapitel 21 ved Kommissionens gennemførelsesforordning (EU) nr. 698/2013 (3) og af supplerende bestemmelse 4 i kapitel 19 ved Kommissionens gennemførelsesforordning (EU) 2017/1343 (4). For at sikre sammenhæng og ensartethed med hensyn til disse tidligere foranstaltninger, bør der også indføres en tilsvarende supplerende bestemmelse i kapitel 15.

               (9)

               En ny supplerende bestemmelse bør derfor indsættes i kapitel 15 i del II i den kombinerede nomenklatur for at sikre ensartet fortolkning af disse på hele Unionens område.

               (10)

               Forordning (EØF) nr. 2658/87 bør derfor ændres.

               (11)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   I kapitel 15 i del II i den kombinerede nomenklatur, der er gengivet i bilag I til forordning (EØF) nr. 2658/87, indsættes følgende supplerende bestemmelse 5:

                  »5.

                     Tilberedte næringsmidler fremstillet af varer henhørende under kapitel 15 i form af afmålte doser, såsom kapsler, tabletter, pastiller og piller, som er beregnet til anvendelse som kosttilskud, er undtaget fra dette kapitel. Det er ikke blot ingredienserne, der er karaktergivende for kosttilskuddene, men også deres specifikke præsentationsform, som viser, at de tjener som kosttilskud, idet dosen for kosttilskuddene, den måde, hvorpå de optages, og det sted, hvor de formodes at indsætte deres virkning, afgøres heraf. Sådanne tilberedte næringsmidler tariferes under pos. 2106, for så vidt de ikke er tariferet andetsteds.«.

   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 26. marts 2018.

            På Kommissionens vegne

         Jean-Claude JUNCKER

            Formand

      (1)  EFT L 256 af 7.9.1987, s. 1.

      (2)  Dom af 17. december 2009, Swiss Caps AG, C-410/08-C-412/08, ECLI:EU:C:2009:794.

      (3)  Kommissionens gennemførelsesforordning (EU) nr. 698/2013 af 19. juli 2013 om ændring af bilag I til Rådets forordning (EØF) nr. 2658/87 af 23. juli om told- og statistiknomenklaturen og den fælles toldtarif (EUT L 198 af 23.7.2013, s. 35).

      (4)  Kommissionens gennemførelsesforordning (EU) 2017/1343 af 18. juli 2017 om ændring af bilag I til Rådets forordning (EØF) nr. 2658/87 om told- og statistiknomenklaturen og Den Fælles Toldtarif (EUT L 186 af 19.7.2017, s. 1).